b'\n_START_ARTICLE_\nEncyclopaedia of Islam\n_START_PARAGRAPH_\nThe Encyclopaedia of Islam (lyh. EI) on islamilaisen maailman tutkimukseen keskittynyt moniosainen tietosanakirja ja hakuteos. Sit\xc3\xa4 pidet\xc3\xa4\xc3\xa4n tutkimusalansa englanninkielisen\xc3\xa4 perushakuteoksena. Sen ensimm\xc3\xa4inen painos julkaistiin 1913-1938 ja toinen 1954-2005. Kolmannen painoksen tekeminen aloitettiin vuonna 2007.\n_START_SECTION_\nSis\xc3\xa4lt\xc3\xb6\n_START_PARAGRAPH_\nJulkaisijansa Brillin mukaan Encyclopaedia of Islam sis\xc3\xa4lt\xc3\xa4\xc3\xa4 artikkeleita tunnetuista muslimeista, heimoista ja dynastioista, ammattikunnista ja tieteist\xc3\xa4, poliittisista ja uskonnollisista instituutioista; eri maiden maantieteest\xc3\xa4, kansallisuuksista, kasvistosta ja el\xc3\xa4inkunnasta; t\xc3\xa4rkeimpien kaupunkien ja asutuskeskusten topografiasta ja monumenteista. Maantieteellisess\xc3\xa4 ja historiallisessa laajuudessaan se k\xc3\xa4sitt\xc3\xa4\xc3\xa4 vanhan arabi-islamilaisen valtakunnan sek\xc3\xa4 Iranin, Keski-Aasian, Intian ja Indonesian niemimaan, Osmanien valtakunnan ja kaikki muut islamilaiset maat._NEWLINE_Jokaisen artikkelin kirjoittajaksi on valikoitu sen sis\xc3\xa4lt\xc3\xa4m\xc3\xa4n aihepiirin tunnustettu asiantuntija. Toista painosta laadittaessa osoitettiin erityist\xc3\xa4 huomiota taloudellisiin ja yhteiskunnallisiin aiheisiin. On kuitenkin huomattava, etteiv\xc3\xa4t kaikki artikkelit v\xc3\xa4ltt\xc3\xa4m\xc3\xa4tt\xc3\xa4 sis\xc3\xa4ll\xc3\xa4 viimeisimm\xc3\xa4n tutkimuksen julkituomia tietoja, koska moniosaisen toisen painoksen kirjoittaminen ja julkaiseminen kesti yli 40 vuotta. T\xc3\xa4st\xc3\xa4 huolimatta toinen painos on s\xc3\xa4ilytt\xc3\xa4nyt asemansa aihepiirins\xc3\xa4 englanninkielisen\xc3\xa4 perushakuteoksena. Artikkelit ovat laatijoidensa allekirjoittamia ja niihin on sis\xc3\xa4llytetty aihepiiri\xc3\xa4 koskeva l\xc3\xa4hdekirjallisuusluettelo. Osa artikkeleista on lyhyit\xc3\xa4 sanakirjakuvauksia ja osa suurempia tutkimusta muistuttavia kokonaisuuksia, ja joissakin tapauksissa artikkeli voi olla paras saatavilla oleva aihepiiri\xc3\xa4\xc3\xa4n koskeva englanninkielinen julkaisu.\n_START_SECTION_\nPainokset\n_START_PARAGRAPH_\nEnsimm\xc3\xa4inen painos (EI1) kirjoitettiin kansainv\xc3\xa4lisen tiedeakatemioiden yhteisty\xc3\xb6organisaation Union Acad\xc3\xa9mique Internationalen sek\xc3\xa4 Leidenin yliopiston valvomana. Sen esikuvana toimi Pauly\xe2\x80\x93Wissowana tunnettu suuri klassisen antiikin tietosanakirja Realencyclop\xc3\xa4die der classischen Altertumswissenschaft, jonka julkaiseminen oli aloitettu vuonna 1893. Ensimm\xc3\xa4isen painoksen julkaisi hollantilainen E. J. Brill vuosien 1913-1938 aikana ja siihen kuului nelj\xc3\xa4 osaa. Ensimm\xc3\xa4inen painos julkaistiin englannin lis\xc3\xa4ksi my\xc3\xb6s saksaksi ja ranskaksi._NEWLINE_Ensimm\xc3\xa4isest\xc3\xa4 painoksesta julkaistiin lyhennetty versio Shorter Encyclopaedia of Islam (SEI) vuonna 1953._NEWLINE_Toisen painoksen (EI2) ensimm\xc3\xa4inen osa julkaistiin 1954 ja viimeinen 2005, joskin hakemistoja on julkaistu vuoteen 2009 saakka. My\xc3\xb6s toisen painoksen julkaisija on Brill, joka on profiloitunut kansainv\xc3\xa4liseksi ja akateemiseksi humanistisia ja yhteiskuntatieteit\xc3\xa4 k\xc3\xa4sittelevien teosten julkaisijaksi._NEWLINE_Kolmannen painoksen (EI3) julkaiseminen aloitettiin vuonna 2007. Se on julkaistu verkossa online-palveluna, jota t\xc3\xa4ydennet\xc3\xa4\xc3\xa4n nelj\xc3\xa4 kertaa vuodessa. Laajuudeltaan kolmas painos pyrkii k\xc3\xa4sittelem\xc3\xa4\xc3\xa4n 20. vuosisadan islamilaista maailmaa kattavasti, maantieteellisesti se painottuu tutkimaan kaikkia alueita, joissa islam on ollut tai on yh\xc3\xa4 merkitt\xc3\xa4v\xc3\xa4 tai m\xc3\xa4\xc3\xa4r\xc3\xa4\xc3\xa4v\xc3\xa4 tekij\xc3\xa4 yhteiskunnassa, sek\xc3\xa4 huomioimaan my\xc3\xb6s eri puolilla maailmaa olevat muslimiv\xc3\xa4hemmist\xc3\xb6t. Se pyrkii my\xc3\xb6s k\xc3\xa4sittelem\xc3\xa4\xc3\xa4n aiheitaan laajasti sek\xc3\xa4 yhteiskunnallisista ett\xc3\xa4 humanistisista n\xc3\xa4k\xc3\xb6kulmista.'